Universis presentes litteras inspecturis, nos officialis Eduensis notum facimus quod in nostra propter hoc presentia specialiter constitutus Guillermus dictus Aurifaber, civis Eduensis, non coactus, non circonventus, immo providus ac spontaneus et pro evidenti utilitate ipsius, ut asserit coram nobis, vendit, concedit et quitat in perpetuum Jacobo dicto Boisserand, canonico Eduensi, et suis, pro decem libris Viennensium, sibi jam solutis ab eodem Jacobo in pecunia legitime numerata, prout idem Guillermus coram nobis publice confitetur, viginti solidos Viennensium ex annuo redditu, quos idem Guillermus assidet et assignat coram nobis in perpetuum eidem Jacobo et suis super quoddam plastrum suum, situm apud Sanctum Pancratium Eduensem, inter ecclesiam Sancti Pancratii et domum domini Humberti de Arneio presbiteri, dicti lou Troterain, et super universas appenditias et pertinentias dictorum plastri et virgulti; item, et super quamdam vineam suam, sitam apud Coart, inter terram domini Petri Bubulci et terram que fuit Bonete, neptis domini Giraudi de Lahusia, que vinea vulgaliter vinea Gregorii nuncupatur, quos viginti solidos Viennensium ex annuo redditu idem Guillermus promittit coram nobis pro se et suis ac tenetur per juramentum suum super hoc corporaliter prestitum et sub expressa et speciali obligatione omnium bonorum suorum mobilium et immobilium, presentium et futurorum, quocumque sint et ubicumque, se reddere et solvere annis singulis in perpetuum dicto Jacobo et suis infra octabas Nativitatis beate Marie virginis, etc. Hec autem omnia et singula supradicta Mathelia, uxor dicti Guillermi, in nostra presentia constituta, vult, laudat pariter et concedit et ipsa rata habet et grata, promittens, etc. Datum Edue et actum die veneris post Ascencionem Domini, anno ejusdem Mº CCº septuagesimo tertio.